b"\n_START_ARTICLE_\nRadegunda\n_START_SECTION_\nBiografia\n_START_PARAGRAPH_\nEra filla del rei de Tur\xc3\xadngia Berteri. Quan els reis francs Teodoric I i Clotari I van conquerir Tur\xc3\xadngia, el 531, Radegunda va ser presa com a ostatge i portada a N\xc3\xa8ustria. Va cr\xc3\xa9ixer a la cort de Soissons i Clotari, en veure la seva bellesa, va decidir prendre-la com a esposa. Llavors fou enviada a Athies per rebre-hi una educaci\xc3\xb3 adequada a una reina._NEWLINE_Radegunda va haver d'acceptar-ho i marid\xc3\xa0 Clotari cap al 540. De fet, no era m\xc3\xa9s que una de les sis esposes i concubines que tenia el sobir\xc3\xa0. El matrimoni va ser infeli\xc3\xa7, per la brutalitat i cont\xc3\xadnues infidelitats del rei. Quan Clotari va fer assassinar Clotacari, germ\xc3\xa0 de Radegunda i \xc3\xbanic parent que li quedava viu, la reina va decidir d'abandonar el seu esp\xc3\xb2s i fer-se religiosa.\n_START_SECTION_\nLa vida mon\xc3\xa0stica\n_START_PARAGRAPH_\nVa ser ordenada diaconessa per sant Medard de Soissons i va fer un pelegrinatge a Tours. Despr\xc3\xa9s deman\xc3\xa0 consell a sant Joan de Chinon, anacoreta que vivia a la rodalia. D'all\xc3\xad an\xc3\xa0 a la terra de Saix, que li havia donat Clotari, i hi fund\xc3\xa0 un oratori i un hospici, on es dedic\xc3\xa0 a l'assist\xc3\xa8ncia als leprosos.\n_START_SECTION_\nEl miracle de la civada\n_START_PARAGRAPH_\nLa tradici\xc3\xb3 diu que Clotari va acceptar la vocaci\xc3\xb3 de Radegunda i la va deixar marxar, per\xc3\xb2 de seguida se'n pened\xc3\xad i envi\xc3\xa0 uns soldats a Saix per  fer-la tornar a la cort. Quan va veure els soldats, a Saix, Radegunda va fugir i va arribar a un camp on els pagesos sembraven llavors de civada. Miraculosament, la civada va cr\xc3\xa9ixer fins a amagar la fugitiva. Els pagesos, en ser preguntats, van poder dir que no havien vist ning\xc3\xba en aquell camp d'en\xc3\xa7\xc3\xa0 que havien estat sembrant. En sentir-ho, els soldats van deixar la persecuci\xc3\xb3 i Clotari ja no la molest\xc3\xa0 m\xc3\xa9s."